**Langfredag Prædiken**

I Faderens og Sønnens og Helligåndens navn. Amen.

Kunne Gud ikke have sørget for min frelse på en anden måde end gennem denne frygtelige død på korset, som Jesus måtte lide?

Spørgsmålet dukker uvægerligt op, når vi i dag mindes Jesu lidelse og død. En ydmygende og brutal død. En død, der i samtiden regnedes for så skamfuld, at man næsten ikke kunne tale om det.

Det var virkelig ”korsets skam”, som vi synger i én af vores salmer – og synger hver søndag efter nadverens indstiftelse. Skamfuld, brutal og ydmygende.

Kunne Gud ikke have skaffet mig frelse på en anden måde end gennem korsets skam?

Jeg ved det ikke! Jeg har tænkt over det en stor del af mit liv, og jeg er ikke kommet frem til et helt klar svar på det.

 Jo, jeg ved, at teologer vil sige, at Jesu offer er en erstatning for dyreofrene, som Gud havde pålagt menneskene at bringe som soning for deres overtrædelser. At Jesus er det ultimative offer – det sidste offer, som har skaffet os al den soning, vi har brug for overfor Gud. Nu er der ikke brug for flere ofre.

Men det synes mig alligevel så voldsomt – så blodigt – så stort spild af et ungt menneskeliv.

 Det står virkelig for mig som den ”korsets gåde”, som vi også synger om.

Jesus går gennem lidelsen helt alene. Hans venner forråder ham, svigter, flygter, fornægter at de kender ham. Hans rettergang er en skueproces, hvor vidner lyver. Han piskes og hånes. Menneskemængden råber på død for den uskyldige og frifindelse for den skyldige. Pilatus vasker sine hænder, og lader en uskyldig mand henrette.

Og så op på korset. Alene og forladt.

Jo ældre jeg bliver, jo mere bliver jeg klar over, at lidelse er en del af livet. Lidelse er, hvad vi mennesker skal igennem i større eller mindre mål her i livet.

Der er den lidelse, der følger med at være et menneske: sygdom og ulykker. Der er al den lidelse, vi påfører hinanden. Den rå og voldelige lidelse.

Der er den stille lidelse, der består i systemers udmarvelse af mennesker.

Der er umenneskeliggørelsen af dem, vi ikke bryder os om. Der er mobbeofret og de livslange traumer.

På en måde samles al menneskelig lidelse i Jesu lidelse.

Den lidelse, som han frivilligt går ind i. Han kæmper ikke imod. Han søger ikke at retfærdiggøre sig selv. Han søger ikke konfrontationen. Han går gennem lidelsen og gudsforladtheden ind i døden.

Hele sit liv har han talt om kærlighed og fællesskab og vist os hen imod hinanden. Som han hænger der i mørket på vej ind i døden, taler han endnu engang: ”Kvinde, dér er din søn”, lyder det til hans mor. Og til dén discipel, han elskede: ”Dér er din mor”.

Der er dit liv. Der er fællesskabet og menneskeligheden og meningen. Livet må fortsætte. Livet, hvor vi er henvist til hinanden. Til at søge kærligheden, som han viste os den.

Jo ældre jeg bliver ved jeg også, at kærlighed er meningen med livet. Hvad skal jeg med overflod og alverdens ejendele, hvis jeg ikke har kærlighed?

Så tror jeg, at svaret på korsets gåde bliver at Jesus valgte forsoningens og kærlighedens vej fremfor konfrontation og modstand. For der er ingen liv i selvretfærdighed og konfrontation.

Så tror jeg, at langfredag er den dag, hvor den almægtige Gud valgte kærlighedens vej, og som et menneske gik han gennem lidelsen og døden i solidaritet med os. For at vi aldrig skal være alene i døden. For at vi ikke skal være alene i lidelsen. For at sige til os, at vi ikke skal være bange. Der er nåde at få – der er tilgivelse.

Så gik han ind i døden, for at hente os ud af døden og han går med os hvert skridt frem mod vores påskemorgen.

Kærlige hænder tog ham ned af korset, svøbte ham og lagde ham i en grav. Søndag morgen vil de gå ud for at sørge for ham en sidste gang.

Amen